《送杨中允宰常熟》
宋代·胡宿

丹舸傍江浔，呕哑远橹音。新科持片玉，能政引孤琴。

美进宫坊秩，荣归里闬心。名参天下隽，歌著邑中黔。

地志连香径，家园带武林。吴山几屏秀，楚水一篙深。

晚鼓停馀叠，秋帆卧半阴。平时接方骥，后夜望横参。

陶菊何妨醉，江毫且剩吟。悠悠河上别，千里郁朋簪。

作者简介：胡宿（九九五～一○六七），字武平，常州晋陵（今江苏常州）人。仁宗天圣二年（一○二四）进士。历官扬子尉、通判宣州、知湖州、两浙转运使、修起居注、知制诰、翰林学士、枢密副使。英宗治平三年（一○六六）以尚书吏部侍郎、观文殿学士知杭州。四年，除太子少师致仕，命未至已病逝，年七十三（《欧阳文忠公文集》卷三四《胡公墓志铭》）。他在北宋仁宗、英宗两朝为官，位居枢密副使，以居安思危、宽厚待人、正直立朝著称，死后谥文恭。